Απόφαση της Επιτροπής

της 17ης Μαρτίου 2004

σχετικά με ορισμένα μέτρα προστασίας όσον αφορά τους εγγεγραμμένους σε μητρώα ίππους με προέλευση τη Νότιο Αφρική

[κοινοποιηθείσα υπό τον αριθμό Ε(2004) 808]

(Κείμενο που παρουσιάζει ενδιαφέρον για τον ΕΟΧ)

(2004/262/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), και ιδίως το άρθρο 18 παράγραφος 1,

Εκτιμώντας τα ακόλουθα:

(1) Η οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(2), καθορίζει τα μέτρα που πρέπει να ληφθούν σχετικά με την αφρικανική πανώλη των ίππων.

(2) Οι υγειονομικοί όροι για την προσωρινή είσοδο και τις εισαγωγές στην Κοινότητα εγγεγραμμένων σε μητρώα ίππων από ορισμένα μέρη της Νοτίου Αφρικής καθιερώθηκαν με την απόφαση 97/10/ΕΚ της Επιτροπής(3).

(3) Εκδηλώθηκαν κρούσματα αφρικανικής πανώλης των ίππων σε ίππους που διατηρούνται εντός της ζώνης επιτήρησης για την αφρικανική πανώλη των ίππων στο δυτικό τμήμα της επαρχίας του Ακρωτηρίου (Cape Province) και περίπου 40 χιλιόμετρα από την περιοχή που είναι απαλλαγμένη από τη νόσο αυτή, η οποία έχει καθοριστεί δυνάμει της απόφασης 97/10/ΕΚ και αποτελεί τη μόνη περιοχή στη Νότιο Αφρική από όπου επιτρέπονται οι εξαγωγές ίππων προς άλλες χώρες.

(4) Οι αρμόδιες κτηνιατρικές αρχές της Νοτίου Αφρικής έχουν λάβει τα αναγκαία μέτρα για τον έλεγχο της νόσου, συμπεριλαμβανομένου του εμβολιασμού των ευπαθών ζώων σε ακτίνα 20 χιλιομέτρων από την εστία των κρουσμάτων.

(5) Η παρουσία της εν λόγω νόσου στη ζώνη επιτήρησης του δυτικού τμήματος της επαρχίας του Ακρωτηρίου ενδέχεται να αποτελέσει σοβαρό κίνδυνο για τα ιπποειδή της Κοινότητας·επιπλέον, η διενέργεια εμβολιασμών σε περιοχή που γειτνιάζει με την απαλλαγμένη από την αφρικανική πανώλη των ίππων ζώνη εμποδίζει την περαιτέρω διάκριση σε περιφέρειες, σύμφωνα με την κοινοτική νομοθεσία και τα διεθνώς αποδεκτά υγειονομικά πρότυπα.

(6) Παρά το γεγονός ότι οι αρχές έχουν αναστείλει κάθε εξαγωγή εγγεγραμμένων σε μητρώα ίππων από την περιοχή που είναι απαλλαγμένη από την αφρικανική πανώλη των ίππων προς τα κράτη μέλη, είναι αναγκαίο να ληφθούν μέτρα προστασίας σε κοινοτικό επίπεδο όσον αφορά την προσωρινή είσοδο, διαμετακόμιση καθώς και τις εισαγωγές εγγεγραμμένων σε μητρώα ίππων από τη Νότιο Αφρική.

(7) Πρέπει να ανασταλεί η προσωρινή είσοδος, η μόνιμη εισαγωγή και η διαμετακόμιση εγγεγραμμένων σε μητρώα ίππων που προέρχονται από τη Νότιο Αφρική. Ωστόσο, η κατάσταση πρέπει να αναθεωρηθεί υπό το πρίσμα των πληροφοριών που θα παράσχουν οι αρμόδιες αρχές και των αποτελεσμάτων που θα αποφέρουν τα μέτρα που ελήφθησαν για τον έλεγχο της νόσου.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη απαγορεύουν την προσωρινή είσοδο, τη διαμετακόμιση και τις εισαγωγές εγγεγραμμένων σε μητρώα ίππων που προέρχονται από τη Νότιο Αφρική.

Άρθρο 2

Τα κράτη μέλη τροποποιούν τα μέτρα που εφαρμόζουν όσον αφορά την προσωρινή είσοδο, τη διαμετακόμιση και τις εισαγωγές εγγεγραμμένων σε μητρώα ίππων από τη Νότιο Αφρική έτσι ώστε αυτά να συμβαδίζουν με την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 17 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 56· οδηγία όπως τροποποιήθηκε τελευταία από την οδηγία 96/43/ΕΚ (ΕΕ L 162 της 1.7.1996, σ. 1).

(2) ΕΕ L 224 της 18.8.1990, σ. 42· οδηγία όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

(3) ΕΕ L 3 της 7.1.1997, σ. 9· απόφαση όπως τροποποιήθηκε τελευταία από την απόφαση 2004/117/EΚ (ΕΕ L 36 της 7.2.2004, σ. 36).